***Comunicat de presă***

***4 septembrie 2025***

**MUSICA PROHIBITA** – **Diana Jipa și Ștefan Doniga în turneu pe patru continente cu sprijinul ICR**

Turneul MUSICA PROHIBITA debutează pe 5 septembrie în Europa și se va încheia pe 1 octombrie în America și este dedicat împlinirii a 80 de ani de la încheierea Holocaustului și a celui de al doilea Război Mondial. Violonista Diana Jipa și pianistul Ștefan Doniga vor aduce în atenția și în conștiința publicului de pe patru continente felul în care cultura a reprezentat, de-a lungul celor mai dramatice momente ale istoriei, ultimul refugiu și cel mai cuprinzător depozitar al valorilor umane, devenind cea mai puternică și autentică formă de rezistență în fața oricăror tipuri de opresiune.

Traiectoria proiectului cuprinde, cu o puternică valoare de simbol, cele patru orașe din lume care găzduiesc sedii ale Organizației Națiunilor Unite, precum și Brisbane, oraș în care funcționează un sediu ONU pentru drepturile populațiilor indigene. Acest for internațional în lupta împotriva persecuției și opresiunii a fost înființat în urmă cu 80 de ani, iar România a aderat oficial la ONU în urmă cu 70 de ani.

Datele evenimentelor sunt următoarele:

* 5 septembrie, ora 19.00: Holy Trinity Church Geneva, Elveția;
* 11 septembrie, ora 19.00: Kaisersaal, Musik Quartier, Viena, Austria;
* 17 septembrie, ora 15.00: Universitatea Tehnică din Nairobi, Kenya;
* 23 septembrie, ora 19.00: Clubul German din Brisbane, Australia;
* 1 octombire, ora 19.30: Christ &St. Stephen’s Church, Manhattan, New York, SUA.

Programul prezentat de cei doi muzicieni români cuprinde o colecție de creații aparținând unor compozitori din spații culturale diferite, cu destine uneori contrastante, dar unite de un numitor comun: opoziția față de un sistem politic opresiv și, în unele cazuri, sacrificiul pe care acest lucru l-a presupus. Sunt, așadar, prezente în acest repertoriu personalități care s-au bucurat de recunoaștere universală – **Dmitri Șostakovici, Ernest Bloch, Paul Constantinescu, Mihail Jora, Myriam Marbe, Walter Klepper –** dar și un nume aproape dispărut din memoria publicului – **Serghei Bortkiewicz**. Sunt creatori români și străini ce construiesc o perspectivă universală asupra fenomenului de rezistență prin artă și a continuității crezului în libertate cărora li se adaugă, la fel ca în cazul turneelor mondiale anterioare, o lucrare în premieră absolută, creată special pentru acest turneu de tânărul compozitor **Roman Vlad**.

Violonista Diana Jipa și pianistul Ștefan Doniga vor face pentru a treia oară în trei ani consecutivi înconjurul Pământului în cadrul unui turneu de recitaluri, stabilind astfel o nouă premieră la nivel mondial. Ca și precedentele turnee în jurul lumii, proiectul de anul acesta este organizat de Asociația Culturală INNOVARTE cu finanțarea Institutului Cultural Român prin Programul Cantemir și cu valorosul sprijin al Postului Radio România Muzical și al Grupului de Presă Gândul, alături de susținerea reprezentanțelor diplomatice românești din țările vizitate și ale partenerilor locali: Societatea Austro-Română de la Viena, Universitatea din Nairobi, Alliance Française Nairobi, Asociația DOINA a Românilor din Brisbane și Auckland, Agenția de impresariat și producție muzicală SUONAVOCE Australia, Vox Novus New York, Manhattan Neighborhood Network Studios.

Acest proiect este cofinanțat de Institutul Cultural Român, prin Programul Cantemir – program de finanțare pentru proiecte culturale destinate mediului internațional. Institutul Cultural Român nu este responsabil de conținutul proiectului sau de modul în care rezultatele proiectului pot fi folosite. Acestea sunt în întregime responsabilitatea beneficiarului finanțării.

*Institutul Cultural Român finanțează anul acesta 20 de proiecte internaționale în cadrul Programului CANTEMIR 2025, cu tema „Cultura contează!”, pe patru continente, în 22 de țări. Bugetul total alocat este de 2.000.000 de lei. Programul CANTEMIR, prin mecanismul de cofinanțare, sprijină promovarea culturii române în mediul internațional și facilitează parteneriate între operatorii culturali români și instituții de prestigiu din străinătate.*

**Contact:**

Serviciul Promovare și Comunicare

biroul.presa@icr.ro;

031 71 00 622